Foto’s: 9 vas oor geweld in Riebeek-KasteelRiebeek-Kasteel, die klein plattelandse dorpie in die Wes-Kaap, gaan gebuk onder gewelddadige betogings wat sedert Sondagaand in dié dorpie woed. Foto: Verskaf. Riebeek-Kasteel, die klein plattelandse dorpie in die Wes-Kaap, gaan gebuk onder gewelddadige betogings wat sedert Sondagaand in dié dorpie woed. Kapt. FC van Wyk, woordvoerder van die polisie, het gesê altesaam nege mense is op aanklagte van openbare geweld in hegtenis geneem. “Sowat 300 mense is betrokke by dié betoging oor dienslewering. Betogers het by ŉ plaaslike wynmakery ingebreek en ŉ voertuig omgegooi,” het Van Wyk gesê. Hy het aan Maroela Media bevestig dat daar in ŉ stadium rubberkoeëls afgevuur is om die skare uiteen te jaag. Oor die bewerings dat mense aangesê word om in hul huise te bly en hulself toe te sluit sê Van Wyk dat geen van daardie bewerings onder die polisie se aandag gebring is nie. “Ek sien daar is nou ŉ gebed en goed wat ook rondgestuur word, maar die polisie gaan nie kommentaar lewer oor bewerings op sosiale media nie.” Talle foto’s van die betoging is Maandag op sosiale media versprei. Van Wyk noem verder dat daar tans ŉ vergadering tussen die plaaslike munisipaliteit en die inwoners onderweg is. Hy het die situasie as “gespanne” bestempel. “Verskeie eenhede van die polisie monitor die situasie.”